**Informatīvais ziņojums**

**Par pievienotās vērtības nodokļa likmes diferencēšanu pārtikai**

Informācija sagatavota atbilstoši Ministru kabineta 2016.gada 3.maija rīkojumam Nr.275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai”, kurā dots uzdevums Nr.023 “Izvērtēsim Latvijas nodokļu sistēmu. Kopīgi ar sociālajiem un sadarbības partneriem veidosim līdzsvarotu un paredzamu nodokļu politiku, kas palīdz sasniegt valsts izaugsmes stratēģiskos mērķus – ekonomikas izaugsmi, demogrāfiskās situācijas uzlabošanu un nevienlīdzības mazināšanu” un rīcības plāna pasākums “Izvērtēsim iespējas pievienotās vērtības nodokļa (turpmāk – PVN) likmes diferencēšanai pārtikai”. Ievērojot minēto uzdevumu un rīcības plāna pasākumu, Zemkopības ministrijai jāsniedz priekšlikumi PVN likmes diferencēšanai pārtikai, lai veicinātu vietējo pārtikas produktu patēriņu un Latvijas tautsaimniecības izaugsmi.

Priekšlikuma sagatavošanai par pārtikai piemērojamās PVN likmes diferencēšanu ar Zemkopības ministrijas 2017.gada 13.februāra rīkojumu Nr.28 “Par pārtikai piemērojamās pievienotās vērtības nodokļa likmes diferencēšanas iespējām” tika izveidota starpinstitūciju darba grupa (turpmāk – darba grupa), kurā piedalījās Zemkopības ministrijas, Finanšu ministrijas, Veselības ministrijas, Ekonomikas ministrijas, Valsts ieņēmumu dienesta, Latvijas Lauksaimniecības universitātes, Latvijas Pārtikas uzņēmumu federācijas, Lauksaimnieku organizāciju sadarbības padomes, Latvijas Augļkopju asociācijas, biedrības “Latvijas dārznieks”, Zemnieku saeimas, Latvijas Lauksaimniecības kooperatīvu asociācijas, Latvijas Tirdzniecības un rūpniecības kameras un Latvijas Pārtikas tirgotāju asociācijas eksperti.

Informatīvais ziņojums sniedz analītisku informāciju par samazinātās PVN likmes piemērošanu pārtikai citās Eiropas Savienības (turpmāk – ES) dalībvalstīs, ietekmi uz ēnu ekonomikas mazināšanu Latvijas augļu, ogu un dārzeņu tirdzniecībā, fiskālo ietekmi uz valsts budžetu, ietekmi uz mājsaimniecībām un cenu samazināšanos, kā arī Latvijas augļu, ogu un dārzeņu ražotāju konkurētspēju. Ziņojumā apkopotie secinājumi un sagatavotie priekšlikumi var tikt izmantoti nodokļu politikas veidošanā un lēmumu pieņemšanā.

1. **PVN likmes ES dalībvalstīs un šo valstu pieeja un pieredze samazināto PVN  likmju ieviešanā**
	1. **PVN likmes ES dalībvalstīs**

PVN piemērošana ES dalībvalstīs tiek regulēta saskaņā ar Direktīvu 2006/112/EK par kopējo pievienotās vērtības nodokļa sistēmu (turpmāk – Direktīva 2006/112/EK). Mērķis, ar kādu tiek regulēta PVN nodokļu likmju piemērošana dalībvalstīs, ir ierobežot konkurences kropļošanu Eiropas kopējā tirgū. Direktīvā 2006/112/EK noteikts, ka ES dalībvalstis var piemērot vienu vai divas samazinātās PVN likmes, kas nevar būt mazākas par 5 % noteiktas kategorijas preču un pakalpojumu piegādei.

Dažām ES dalībvalstīm tiek pieļauti arī atsevišķi izņēmumi. Tām pastāv iespējas piemērot īpaši samazinātas (zemākas par 5 %) PVN likmes. Šādas priekšrocības ir piecām valstīm, kurās ir šādas īpaši samazinātas PVN likmes: Francijai – 2,1 % Luksemburgai – 3 %, Spānijai un Itālijai – 4 %, Īrijai – 4,8 %.

Latvija ir viena no piecām ES dalībvalstīm, kurā pārtikas produktiem netiek piemērotas samazinātās PVN likmes. Pārtikas produktiem PVN standartlikmes tiek piemērotas tikai Dānijā, Bulgārijā, Lietuvā, Igaunijā un Latvijā (sk. 1. tabulu). Tomēr atšķirībā no pārējām četrām minētajām valstīm Latvijā samazinātā 12 % PVN likme tiek piemērota zīdaiņiem paredzēto specializēto pārtikas produktu piegādēm.

Samazinātās PVN likmes atsevišķām pārtikas produktu piegādēm ES dalībvalstīs svārstās no 0 % Apvienotajā Karalistē, Maltā un Īrijā līdz pat 18 % Ungārijā.

1. tabula

**PVN likmes pārtikas produktiem ES dalībvalstīs 2017. gadā, %**

|  |  |  |
| --- | --- | --- |
| **Valsts**  | **Samazinātā PVN likme pārtikai** | **PVN standartlikme** |
| Lielbritānija | 0 | 20 |
| Malta | 0 | 18 |
| Īrija | 0/4,8/9/13,5 | 23 |
| Luksemburga | 3 | 17 |
| Spānija | 4/10 | 21 |
| Itālija | 4/10 | 22 |
| Kipra | 5 | 19 |
| Polija | 5/8 | 23 |
| Horvātija | 5/13 | 25 |
| Ungārija | 5/18 | 27 |
| Francija | 5,5/10 | 20 |
| Nīderlande | 6 | 21 |
| Beļģija | 6/12 | 21 |
| Portugāle | 6/13 | 23 |
| Vācija | 7 | 19 |
| Rumānija | 9 | 19 |
| Slovēnija | 9,5 | 22 |
| Austrija | 10 | 20 |
| Slovākija | 10 | 20 |
| Čehija | 10/15 | 21 |
| Zviedrija | 12 | 25 |
| Grieķija | 13 | 24 |
| Somija | 14 | 24 |
| **Latvija** | **12\*** | **21** |
| **Bulgārija** | **–** | **20** |
| **Igaunija** | **–** | **20** |
| **Lietuva** | **–** | **21** |
| **Dānija** | **–** | **25** |

*\* Zīdaiņiem paredzēto specializēto pārtikas produktu piegādēm.*

*Datu avots: VAT rates Applied in the Member States of the European Union, European Commission, taxud.c.1 (1st January, 2017)*

* 1. **Atsevišķu ES dalībvalstu pieredze samazināto PVN likmju ieviešanā pārtikas produktiem**

**Polijā** PVN standartlikme ir 23 %. Pārtikas produktiem tiek piemērotas divas samazinātās PVN likmes. Polijā samazinātā PVN likme pārtikai tika ieviesta jau 1993. gadā, kad tā bija 7 %. 2000. gadā Polijā tika ieviesta arī otra samazinātā PVN likme – 3 %. Tomēr 2011. gadā finanšu krīzes ietekmē samazinātās PVN likmes tika paaugstinātas, attiecīgi līdz 5 un 8 %, kā arī PVN standartlikme tika palielināta no 22 līdz 23 %. Samazinātā 5 % PVN likme tiek piemērota neapstrādātiem un daļēji apstrādātiem produktiem, piemēram, graudaugiem, kartupeļiem, svaigiem augļiem un dārzeņiem, gaļai, piena produktiem, maizei. Savukārt samazinātā 8 % PVN likme tiek piemērota pārstrādātiem pārtikas produktiem, piemēram, gaļas izstrādājumiem, svaigiem citrusaugļiem, riekstiem (izņemot valriekstus un lazdu riekstus), konservētiem augļiem un augļus saturošiem produktiem, žāvētiem dārzeņiem, kā arī dažiem konditorejas izstrādājumiem. Tomēr, piemēram, konfektēm, alkoholiskajiem dzērieniem un minerālūdeņiem tiek piemērota 23 % PVN standartlikme.

Nevar nepieminēt, ka Polijā lauksaimniecības produkcijas ražotāju saimniecībām tiek atvieglota naudas plūsmas aprite, jo arī izejvielām, kas saistītas ar lauksaimniecisko ražošanu, tiek piemērotas samazinātās PVN likmes, tādējādi neveidojot šo saimniecību PVN priekšnodokļa pārmaksas valsts budžetā. Piemēram, sēklām tiek piemērota samazinātā 5 % PVN likme. Savukārt samazinātā 8 % PVN likme tiek piemērota mēslošanas līdzekļiem, augu aizsardzības produktiem, dzīvnieku barībai, dažādiem lauksaimniecības, tostarp lopkopības pakalpojumiem, arī mežsaimniecības un zivsaimniecības pakalpojumiem.

Polijas salīdzinoši lielais tirgus un draudzīgais PVN režīms pārtikas ražotājiem ir būtisks atspaids, kas nodrošina to, ka Polijas lauksaimniecības produkcijas un pārtikas produkcijas cenas ir vienas no zemākajām ES.

**Ungārijā** PVN standartlikme ir 27 %, kas ir augstākā PVN standartlikme starp ES dalībvalstīm. Samazinātās PVN likmes Ungārijā tika ieviestas jau 1988. gadā. Ungārijā pārtikas produktiem tiek piemērotas divas samazinātās PVN likmes, attiecīgi 5 un 18 %. No 2014. gada 1. janvāra Ungārijā samazinātā 5 % PVN likme tiek piemērota dzīvu cūku piegādei un nefasētai cūkgaļai. No 2015. gada 1. janvāra samazinātās 5 % PVN likmes piemērošana tika paplašināta, piemērojot to arī dzīviem liellopiem, aitām, jēriem, kazām un nefasētai šo dzīvnieku gaļai. Kopš 2016. gada 1. janvāra samazināto 5 % PVN likmi ungāri piemēro arī fasētai cūkgaļai. Savukārt no 2017. gada 1. janvāra samazinātā 5 % PVN likme tiek piemērota arī svaigpienam, olām un putniem. Samazinātā 18 % PVN likme, kas ir visaugstākā samazinātā PVN likme ES dalībvalstīs, Ungārijā tiek piemērota piena produktiem, tostarp aromatizētam pienam, graudaugiem, miltiem, cieti vai pienu saturošiem produktiem.

Zvērinātu advokātu biroja *Sorainen* sagatavotajā analīzē[[1]](#footnote-1) norādīts, ka Ungārija ieviesa samazināto 5 % PVN likmi tādēļ, ka strauji palielinājās PVN izkrāpšanas gadījumu skaits jēlas gaļas piegādei. Sākotnēji Ungārija vērsās Eiropas Komisijā (turpmāk – EK), lai ieviestu apgriezto PVN maksāšanas kārtību dažās nozarēs, kurās strauji palielinājās krāpšanas gadījumu skaits, bet EK nedeva tam atļauju. Tādēļ Ungārijas nodokļu administrācija panāca samazinātās PVN likmes piemērošanu jēlas gaļas piegādei, tā padarot šīs nozares nepievilcīgas krāpniekiem.

**Slovākijā** PVN standartlikme ir 20 %. Samazinātā PVN likme pārtikai ieviesta salīdzinoši nesen un tiek piemērota tikai no 2016. gada. Samazinātā 10 % PVN likme Slovākijā tiek piemērota maizei, svaigai gaļai un svaigām zivīm, pienam un sviestam. Pārējām pārtikas precēm Slovākijā tiek piemērota PVN standartlikme 20 %. Slovākija nolēma ieviest samazināto PVN likmi atsevišķiem pārtikas produktiem, jo šajā valstī bija stabili augoša ekonomika un arī valsts ekonomiskā situācija konkrētajā brīdī varēja finansiāli atļaut samazinātās PVN likmes ieviešanu atsevišķiem pārtikas produktiem. Pieņemt šādu lēmumu Slovākiju mudināja arī fakts, ka šī valsts bija vienīgā reģionā, kurā pārtikas produktiem netika piemērota samazinātā PVN likme. Tolaik Austrijā, Čehijā, Polijā un arī Ungārijā jau tika piemērotas samazinātās PVN likmes pārtikas produktiem.

Slovākijas mērķis[[2]](#footnote-2), ieviešot samazināto PVN likmes atsevišķiem pārtikas produktiem, bija atbalstīt mazturīgos iedzīvotājus un vietējos ražotājus, kā arī palielināt vietējās pārtikas produkcijas noietu. Ieviešot samazināto PVN likmi pārtikas produktiem, Slovākijas valsts panāca vienošanos ar mazumtirgotājiem (tika parakstīts memorands) par to, ka cenas veikalos tiks samazinātas par samazinātā nodokļa apmēru.

**Rumānijā** PVN standartlikme ir 19 %. Rumānijā samazinātā 9 % PVN likme pārtikai tika ieviesta 2013. gada 1. septembrī. Sākotnēji to piemēroja tikai maizei. Ievērojot pozitīvo pieredzi, ko radīja samazinātās PVN likmes piemērošana maizei, rumāņi jau 2015. gada 1. jūnijā ieviesa samazināto PVN likmi visai pārtikai. Rumānijas mērķi[[3]](#footnote-3) samazinātās PVN likmes ieviešanā bija atbalstīt mājsaimniecības, stimulēt ekonomiku, palielinot patēriņu un investīcijas, mazināt ēnu ekonomiku un Krievijas embargo krīzes sekas lauksaimniecības nozarē. Samazināto PVN likmi visiem pārtikas produktiem rumāņi nolēma ieviest arī tāpēc, lai izvairītos no administratīvā sloga, diferencējot PVN likmes dažādām pārtikas produktu grupām.

Rezultāti[[4]](#footnote-4), kas tika sasniegti, ieviešot samazināto PVN likmi pārtikas produktiem, bija tādi, ka tika legalizēta daļa produkcijas, kas tika realizēta ēnu ekonomikā, un par 18 % palielinājās pārtikas produktu apgrozījums. Savukārt pārtikas cena mazumtirdzniecībā samazinājās par aptuveni 12 %.

Tāpat kā Polijā, arī Rumānijā samazinātā 9 % PVN likme tiek piemērota ne tikai pārtikas produktiem, bet arī dažādiem ar lauksaimniecisko ražošanu saistītiem produktiem un pakalpojumiem. Tādējādi samazinātā 9 % PVN likme tiek piemērota lauksaimniecībā izmantojamiem mēslošanas līdzekļiem, augu aizsardzības līdzekļiem, sēklām un citiem lauksaimniecības produktiem, kas nepieciešami sējai un stādīšanai, piegādei, kā arī citiem specifiskiem lauksaimniecības pakalpojumiem. Tas ievērojami atvieglo lauksaimnieku naudas plūsmu, jo neveidojas pārmērīgas PVN priekšnodokļa pārmaksas valsts budžetā.

1. **Ēnu ekonomikas īpatsvars un tās apkarošana augļu, ogu un dārzeņu nozarē**

Rīgas Starptautiskās ekonomikas un biznesa augstskolas 2012.gadā veiktajā pētījumā “Samazinātās PVN likmes piemērošanas pārtikas produktu grupām ietekme Latvijas tautsaimniecībā”[[5]](#footnote-5) (turpmāk - RISEBA 2012. gada pētījums) ir norādīts, ka teorētiski PVN samazināšana pārtikas produktiem var samazināt ēnu ekonomikas īpatsvaru, kā arī ēnu ekonomikas negatīvās sekas legāli strādājošajos uzņēmumos. Pazeminoties PVN likmei, samazinās tirgus dalībnieku finansiālā motivācija izvairīties no nodokļu maksāšanas. Vienlaikus PVN likmes samazināšana pazemina legāli strādājošo uzņēmumu preču gala cenu, palielinot to konkurētspēju.

Ir pieejami vairāki pētījumi un novērojumi par ēnu ekonomiku Latvijā. Aktuālākā informācija ir atspoguļota divos metodoloģiski pamatotos un publiski pieejamos pētījumos.

Rīgas Ekonomikas augstskola[[6]](#footnote-6) (turpmāk – REA) ēnu ekonomikas indeksu aprēķina reizi gadā, pamatojoties uz Baltijas valstu uzņēmēju aptauju. Lai aprēķinātu ēnu ekonomikas lielumu procentos no iekšzemes kopprodukta (turpmāk – IKP), indeksā tiek iekļauti aprēķini par neuzrādītajiem uzņēmējdarbības ienākumiem, nereģistrētajiem vai slēptajiem darbiniekiem, kā arī neuzrādītajām „aplokšņu” algām. Šajā pētījumā konstatēts, ka 2015.gadā ēnu ekonomikas īpatsvars Latvijā bija 21,3 % no IKP – ievērojami vairāk nekā abās kaimiņvalstīs. REA aprēķini liecina, ka Igaunijā un Lietuvā ēnu ekonomika veido attiecīgi aptuveni 14,9 un 15% no IKP. REA pētījumā arī aprēķināts, ka Latvijā laikā no 2013. līdz 2015.gadam absolūti lielākais ēnu uzņēmējdarbības līmenis ir bijis būvniecības nozarē – 40 %, pēc kuras seko mazumtirdzniecība ar 24,9%.

Frīdrihs Šneiders, veicot pētījumu[[7]](#footnote-7) par ēnu ekonomikas īpatsvaru 36 Eiropas valstīs un 5 ESAO valstīs, ir secinājis, ka ēnu ekonomikas īpatsvars Latvijā 2015.gadā veidoja 23,6 % no IKP.

Lai gan ēnu ekonomikas īpatsvara noteikšanas metodoloģijas ir sarežģītas un rezultāts ir atkarīgs no dažādiem faktoriem un pieņēmumiem, abu pētījumu secinājumi par kopējo ēnu ekonomikas īpatsvaru Latvijā 2015.gadā ir līdzīgi. Tas ir pamats pieņēmumam, ka kopējais ēnu ekonomikas īpatsvars Latvijas ekonomikā ir 21–24 % robežās.

RISEBA 2012. gadā veiktajā pētījumā turklāt norādīts, ka izteikti liels nelegālās ekonomikas īpatsvars un cenu kropļošanas risks pastāv nozarēs, kurās:

1. darbojas liels mazo tirgotāju skaits (tirdzniecība tirgos, tirdziņos, ielu tirdzniecība), kuriem nav jādeklarējas kā PVN maksātājiem un kuri var salīdzinoši viegli izvairīties no pārdotās produkcijas pilnīgas uzskaites, tirgojot preces bez attaisnojošiem grāmatvedības dokumentiem. Problemātiska ir arī šādas komercdarbības kontrole;
2. darbojas liels mazo produkcijas piegādātāju skaits (Latvijas, Polijas, Lietuvas u.c. ražotāji), kuru saražotās un pārdotās produkcijas daudzuma kontrole ir apgrūtināta. Šie tirgus dalībnieki ir ieinteresēti saņemt neuzskaitītus ieņēmumus, jo tas ļauj izvairīties no nodokļu nomaksas.

RISEBA 2012. gadā veiktajā pētījumā konstatēts, ka izteikti liels ēnu ekonomikas īpatsvars ir neapstrādātu vai daļēji apstrādātu pārtikas produktu tirdzniecībā – visvairāk augļu un dārzeņu tirdzniecībā, pēc kuras seko neapstrādātas gaļas tirdzniecība. Mazāk aktuāli tas ir piena pamatproduktu un nepārstrādātu zivju tirdzniecībā.

Arī *Eurostat Comext*[[8]](#footnote-8) datubāzēatlasītā informācija (pēc stāvokļa 2016.gada 14.decembrī) par zemeņu tirdzniecības apjomu starp Latviju un atsevišķām ES valstīm periodā no 2015.gada maija līdz 2016.gada augustam liecina, ka augļu, ogu un dārzeņu nozarē varētu būt liels ēnu ekonomikas īpatsvars (sk. 1. attēlu).

Analizējot 1. attēlā redzamos ES valstu un Latvijas savstarpējās tirdzniecības datus, lielākās deklarētā ieveduma un izveduma apjoma atšķirības ir novērojamas ar Poliju, Grieķiju un Beļģiju. Piemēram, no Polijas uz Latviju izvesto zemeņu vērtība gandrīz 12 reižu pārsniedz Latvijā no Polijas ievesto zemeņu vērtību.

Izņēmums ir Latvijas ieveduma un Igaunijas izveduma dati. Latvijā no Igaunijas ievesto zemeņu apjoms ir apmēram 12 reižu lielāks, nekā Igaunija tās ir izvedusi uz Latviju. Turklāt ieveduma un izveduma datu nesakritība ir novērojama 2016.gada februārī, martā un aprīlī, kad Igaunijā vēl netiek iegūta zemeņu raža.

1. attēls

*Datu avots:* Eurostat Comext *datubāzes informācija pēc stāvokļa 2016.gada 14.decembrī*

Iemesls tirdzniecības datu atšķirībām daļēji būtu skaidrojams ar datu apkopošanas metodoloģiju, jo dati tā saucamajā *Intrastat* (tirdzniecība starp dalībvalstīm) sistēmā tiek apkopoti, nevis pamatojoties uz pilnīgu apsekojumu, bet gan informāciju ievācot no respondentiem, kas pārsniedz noteiktu ārējās tirdzniecības apgrozījuma slieksni. Tomēr iepriekšminētajos gadījumos tirdzniecības datu atšķirības ir būtiskas, jo citas ES valstis norāda krietni lielākas izveduma datu vērtības, nekā Latvija norāda ieveduma datu vērtības, tādēļ varētu pieņemt, ka lielākā daļa zemeņu, kas tiek ievestas no citām ES valstīm, nenonāk legālā tirdzniecībā. Kopumā *Eurostat Comext* datubāzes dati liecina, ka periodā no 2015.gada maija līdz 2016.gada augustam Latvija ir norādījusi ievesto zemeņu apjomu no atsevišķām ES valstīm 2,3 milj. *euro* vērtībā, bet citu ES valstu kopējā norādītā izvesto zemeņu vērtība uz Latviju veido 8,2 milj. *euro,* un starpība ir 5,9 milj. *euro* apmērā.

Šāda nesakritība novērojama tirdzniecības datos ne tikai par ievestajām zemenēm, bet arī par citiem augļiem, ogām un dārzeņiem. *Eurostat Comext* datubāzes dati pēc stāvokļa 2016.gada 14.decembrī liecina, ka periodā no 2015.gada jūlija līdz 2016.gada jūnijam Latvija norādījusi ievesto tomātu apmēru no ES valstīm 17,2 milj. *euro* vērtībā, turpretī citu ES valstu kopējā norādītā izvesto tomātu vērtība uz Latviju ir 23,7 milj. *euro,* veidojot ievērojamu starpību – 6,5 milj. *euro*.

*Eurostat Comext* datubāzes datu analīze ļauj pieņemt, ka augļu, ogu un dārzeņu tirdzniecībā varētu būt ļoti liels ēnu ekonomikas īpatsvars.

Darba grupā tika secināts, ka augļu, ogu un dārzeņu nozarē darbojas daudz uzņēmēju, kas nereģistrē savus produkcijas pārdošanas darījumus un izvairās no PVN nomaksas budžetā, tāpēc ēnu ekonomikas īpatsvars augļu, ogu un dārzeņu nozarē varētu sasniegt pat 30–40 %.

Negodīgiem ražotājiem un tirgotājiem ir ļoti liela interese iegūt nedeklarētus ieņēmumus no preču realizācijas. Tā tie gūst finansiālas priekšrocības attiecībā pret uzņēmējiem, kas darbojas likumīgi – samaksā gan legālas algas darbiniekiem, gan nodokļus, tostarp PVN, budžetā. Īpaši daudz nelegālo darījumu ir augļu, ogu un dārzeņu sezonas laikā, kad Latvijā ieplūst ļoti liels lētu produktu apjoms no citām ES valstīm. Tirgotāji, kas preces tirgo nelegāli, ne vien nodarbojas ar sodāmu uzņēmējdarbību, bet arī ievērojami samazina tirgus cenas, ar kurām vietējiem ražotājiem ir grūti konkurēt. Turklāt augļi, ogas un dārzeņi ir preces, kuras ātri bojājas un kurām ir īss realizācijas termiņš, tāpēc pašmāju ražotājam nav iespējas savu izaudzēto produkciju realizēt brīdī, kad tās cena tirgū ir visizdevīgākā.

Lai mazinātu lielo ēnu ekonomikas īpatsvaru augļu, ogu un dārzeņu nozarē, visi darba grupas locekļi, izņemot Finanšu ministriju un Ekonomikas ministriju, nolēma, ka Latvijai raksturīgiem augļiem, ogām, dārzeņiem un kartupeļiem (turpmāk – Latvijai raksturīgiem augļiem, ogām un dārzeņiem) PVN likme ir jāsamazina no 21 līdz 5 %. Jo tikai būtiski samazinot PVN likmi un īstenojot citus ēnu ekonomikas apkarošanas pasākumus, būs iespējams novērst uzņēmēju darbošanos nelegālajā ekonomikā un arī veicināt legālajā tirgū darbojošos augļu, ogu un dārzeņu ražotāju konkurētspēju.

Finanšu ministrija darba grupā izteica viedokli Latvijai raksturīgiem augļiem, ogām un dārzeņiem PVN likmi samazināt līdz 12%. Tā kā Finanšu ministrijai un Ekonomikas ministrijai nebija viennozīmīgs viedoklis par darba grupas lēmumu, tad darba grupā tika pieņemts zināšanai, ka Finanšu ministrija un Ekonomikas ministrija savu viedokli par darba grupas lēmumu paudīs šī lēmuma virzīšanas un saskaņošanas procesā.

Jāpiemin, ka līdz ar PVN likmes samazināšanu no 21 līdz 5 % daudzi negodīgie uzņēmēji izvēlēsies reģistrēt savus pārdošanas darījumus un maksāt PVN budžetā, jo starpība starp cenu ar PVN un cenu bez PVN būs salīdzinoši neliela, tāpēc samazināsies uzņēmēju motivācija riskēt un tikt sodītiem par PVN nemaksāšanu.

PVN samazināšana nav vienīgais instruments, ar kuru paredzēts novērst uzņēmēju darbošanos nelegālajā ekonomikā. Ekonomikas ministrijā 2016.gada 4.novembrī tika izveidota darba grupa (turpmāk – Ekonomikas ministrijas darba grupa) ar mērķi veicināt Latvijā ražotās lauksaimniecības produkcijas izcelsmes izsekojamību, kā arī mazināt ēnu ekonomiku lauksaimniecības un pārtikas preču tirdzniecībā. Ekonomikas ministrijas darba grupā piedalījās pārstāvji no Finanšu ministrijas, Vides aizsardzības un reģionālās attīstības ministrijas, Zemkopības ministrijas, Pārtikas un veterinārā dienesta, Latvijas pašvaldību savienības, kā arī lauksaimnieku nevalstiskajām organizācijām un tirgotāju nevalstiskajām organizācijām. Tās darba rezultātā ir sagatavoti grozījumi Ministru kabineta 2010.gada 12.maija noteikumos Nr.440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību” (turpmāk – noteikumu Nr.440 grozījumi) (VSS-269, prot. Nr.10 2.§).

Preču izcelsmes valsts kontroles veicināšanai noteikumu Nr.440 grozījumos plānots noteikt papildu pienākumu pašvaldībai izsniegt izziņu tirdzniecības dalībniekiem ar informāciju par pašu audzēto svaigo augļu, ogu, dārzeņu un svaigas gaļas izcelsmi. Plānots noteikt pienākumu pašvaldībai reizi mēnesī informēt Valsts ieņēmumu dienestu un Pārtikas un veterināro dienestu par izsniegtajām atļaujām ielu tirdzniecībai, norādot tirdzniecības dalībniekus un realizējamo preču grupas.

Ar grozījumiem noteikumos Nr.440 negodprātīgu tirgotāju izskaušanai tiek rosināts noteikt papildu tiesības tirdzniecības organizatoram un tirgus pārvaldītājam:

1. pienākumu sekot līdzi pašvaldības izziņā minētās informācijas precīzai norādei tirdzniecības vietā un tam, lai tirdzniecības dalībnieks tirdzniecības vietā korekti norāda informāciju par sevi un pārdod tikai ielu tirdzniecības atļaujā minētās preces vai, ja tas ir tirgus, – tikai pieteikumā minētās preces;
2. tiesības ierādīt tirdzniecības dalībniekam tirdzniecības vietu tirgus teritorijā, ja tas izpildījis visus nosacījumus un veic godprātīgu uzņēmējdarbību;
3. izveidot tirdzniecības dalībnieku uzskaites reģistru tirgos un uzraudzības un kontroles iestādēm nodrošināt piekļuvi tam;
4. noteikt gadījumus, kad tirgus pārvaldītājs var vienpusēji lauzt nomas līgumu vai cita veida vienošanos par tirdzniecības vietas izmantošanu ar tirdzniecības dalībnieku.

Savukārt ēnu ekonomikas mazināšanai plānots paplašināt tirgus uzraudzības iestāžu pilnvaras un noteikt, ka tirgus pārvaldītāja darbību uzrauga un kontrolē arī Valsts ieņēmumu dienests, un pašvaldības policija. Savukārt ielu tirdzniecības organizatoru papildus uzraudzīs Valsts ieņēmumu dienests un Pašvaldības policija.

Lai aicinātu Latvijas sabiedrību kļūt kritiskākiem attiecībā pret iesaistīšanos ēnu ekonomikā, krāpšanā un koruptīvos darījumos, Latvijā ir uzsākta jauna pretkrāpšanas kustība, kurā aicināti iesaistīties visi Latvijas iedzīvotāji, uzņēmumi un organizācijas – gan ikdienā apņemoties rīkoties godprātīgi, gan ziņojot, ja pamanītas krāpnieciskas darbības.

Tomēr visi šie ēnu ekonomikas apkarošanas pasākumi – gan PVN standartlikmes samazināšana līdz 5 % Latvijai raksturīgiem augļiem, ogām un dārzeņiem, gan pasākumi, ar kuriem paredzēts mazināt ēnu ekonomiku lauksaimniecības un pārtikas preču tirdzniecībā tirgos un ielu tirdzniecības vietās, – jāīsteno kompleksi, lai tie cits citu papildinātu, jo tikai tā būs iespējams panākt labāko un pozitīvāko rezultātu.

1. **Pārtikai piemērojamās samazinātās PVN likmes fiskālā ietekme uz valsts budžetu**

Viens no darba grupas uzdevumiem bija izvērtēt, kā PVN diferencētās likmes ieviešana pārtikai vai atsevišķām produktu grupām ietekmēs valsts budžetu.

Darba grupā Zemkopības ministrijas pārstāvji kopā ar biedrības “Lauksaimnieku organizāciju sadarbības padome”, biedrības “Latvijas Augļkopju asociācija”, biedrības “Latvijas Dārznieks” un biedrības “Zemnieku saeima” pārstāvjiem sagatavoja Latvijai raksturīgo augļu, ogu un dārzeņu sarakstu, kuriem būtu jāievieš samazinātā 5 % PVN likme (sk. pielikumu). Latvijai raksturīgo augļu, ogu un dārzeņu sarakstā tika apkopoti tādi augļi, ogas un dārzeņi, kuri tiek audzēti un realizēti Latvijā. Mērķis, kādēļ samazinātā 5% PVN likme jāpiemēro tikai Latvijai raksturīgiem augļiem, ogām un dārzeņiem ir tāds, lai samazinātā PVN likme netiktu piemērota tādiem augļiem, ogām un dārzeņiem, kas netiek audzēti Latvijā. Šajā sarakstā netika iekļauti tādi produkti, kā piemēram, apelsīni, banāni, melones, aprikozes, avokado, arbūzi, vīnogas, jo šādus produktus nav raksturīgi audzēt Latvijā.

Ievērojot darba grupas sagatavoto Latvijai raksturīgo augļu, ogu un dārzeņu sarakstu, Latvijas Lauksaimniecības universitātes (turpmāk – LLU) pētnieki darba grupā aprēķināja iespējamo ietekmi uz valsts budžetu. Fiskālās ietekme tika aprēķināta, pamatojoties uz Centrālās statistikas pārvaldes (turpmāk – CSP) statistisko informāciju par pārtikas produktu patēriņu mājsaimniecībās (apkopota saskaņā ar Individuālā patēriņa veidu klasifikāciju – *ECOICOP/HBS*) un CSP sniegto informāciju par mājsaimniecību galapatēriņa izdevumu, neiekļaujot nodokļus un pašpatēriņa saražotās preces prognozi augļiem, ogām un dārzeņiem 2015.gadam un Finanšu ministrijas indikatīvo novērtējumu mājsaimniecību galapatēriņa izdevumu, neiekļaujot nodokļus un pašpatēriņam saražotās preces prognozi augļiem, ogām un dārzeņiem 2017.gadam.

* 1. **Ar PVN apliekamo Latvijai raksturīgo augļu, ogu un dārzeņu īpatsvars kopējos mājsaimniecību patēriņa izdevumos par augļiem, ogām un dārzeņiem.**

LLU aprēķinu pamatā ir CSP Mājsaimniecību budžeta apsekojuma dati[[9]](#footnote-9), un apsekojuma metodoloģijā patēriņa izdevumu koncepts atspoguļo regulārus mājsaimniecības patēriņa izdevumus. Mājsaimniecību patēriņa izdevumu sastāvā tiek attēloti arī izdevumi natūrā jeb produkti un preces, kas nav iegādātas par naudu, piemēram, pašu saražotie, no radiem un draugiem bezmaksas saņemtie lauksaimniecības produkti – dārzeņi, piena produkti, gaļa. Kaut arī pēdējā laikā ir novērojams neliels bez samaksas iegūto preču īpatsvara samazinājums (no 2010.gada līdz 2015.gadam bez samaksas iegūto preču īpatsvars visiem augļiem un ogām ir samazinājies no 20 līdz 18 %, visiem dārzeņiem – no 43 līdz 34%), kopumā liela daļa augļu, ogu un dārzeņu produkcijas tiek patērēti, nepērkot šo produkciju. Rezultātā šīs produkcijas tirgus daļa ir ievērojami mazāka nekā reālā šo produktu mājsaimniecību patēriņa izdevumu vērtība (sk. 2. tabulu).

2.tabula

**Bez samaksas iegūto augļu, ogu un dārzeņu produkcijas īpatsvars mājsaimniecību patēriņa izdevumos 2015. gadā[[10]](#footnote-10)**

|  |  |
| --- | --- |
|  | **Bez samaksas iegūto preču īpatsvars patēriņā, %** |
| **Mājsaimniecību patēriņa izdevumi kopā** | **3.8** |
| Pārtika | 10.2 |
| āboli | 37.1 |
| bumbieri | 20.3 |
| plūmes | 27.0 |
| ķirši | 29.1 |
| pārējie dārza augļi un kauleņaugi vietējie | 30.3 |
| zemenes | 44.5 |
| pārējās dārza ogas | 55.7 |
| savvaļas ogas | 65.5 |
| salāti | 37.6 |
| kāposti | 15.1 |
| gurķi | 22.8 |
| tomāti | 19.4 |
| ķirbjaugi, kabači, pākšaugi, saldie pipari | 30.5 |
| burkāni | 40.2 |
| galda bietes | 65.3 |
| sīpoli | 37.4 |
| ķiploki | 49.9 |
| redīsi, pārējie sakņaugi | 35.0 |
| kartupeļi | 49.8 |

Pēc Finanšu ministrijas indikatīvā novērtējuma, kas balstās uz CSP Nacionālo kontu datiem, kopējā Latvijā realizēto augļu, ogu un dārzeņu (tai skaitā kartupeļu) vērtība neiekļaujot nodokļus un pašpatēriņam saražotās preces, 2017.gadā veidos 283,5 milj. *euro*.

Izmantojot CSP Mājsaimniecību budžeta apsekojuma datus, no kopējā augļu, ogu un dārzeņu (tai skaitā kartupeļu) patēriņa ir nodalāma Latvijai raksturīgo svaigo augļu, ogu un dārzeņu daļa. Latvijai raksturīgo augļu un ogu īpatsvars ir 34% no kopējā augļu un ogu patēriņa, bet dārzeņu (tai skaitā kartupeļu) īpatsvars ir 73% no kopējā dārzeņu patēriņa.

Pēc LLU pētnieku aprēķiniem, mājsaimniecību iegādātā Latvijai raksturīgo augļu, ogu un dārzeņu produktu vērtība 2017.gadā veidos apmēram 157,7 milj. *euro*.

Tomēr ne visi augļi, ogas un dārzeņi tiek pārdoti veikalos un par tiem tiek samaksāts PVN 21 %. Liela daļa augļu, ogu un dārzeņu tiek pārdoti tirgos, kur tos tirgo Latvijas vietējie lauksaimniecības produkcijas ražotāji, kā arī personas, kas nodarbojas ar dabas un meža velšu ievākšanu.

Saskaņā ar likumu “Par iedzīvotāju ienākuma nodokli” lauksaimniecības produkcijas ražotāji, kas nodarbojas ar augļu, ogu un dārzeņu audzēšanu, var nereģistrēties Valsts ieņēmumu dienestā kā saimnieciskās darbības veicēji, ja to ienākumi no lauksaimnieciskās ražošanas, kā arī sēņošanas, ogošanas, savvaļas ārstniecības augu un ziedu vākšanas nepārsniedz 3000 *euro* slieksni.

Savukārt saskaņā ar Pievienotās vērtības nodokļa likumu nodokļa maksātājs (tai skaitā lauksaimniecības produkcijas ražotājs) ir tiesīgs nereģistrēties Valsts ieņēmumu dienesta pievienotās vērtības nodokļa maksātāju reģistrā, ja tā īstenoto ar nodokli apliekamo preču piegāžu un pakalpojumu kopējā vērtība iepriekšējo 12 mēnešu laikā nav pārsniegusi 50 000 *euro*.

Kā jau iepriekš teikts, tad augļu, ogu un dārzeņu tirdzniecībā ir novērojams arī liels ēnu ekonomikas īpatsvars, un tas nozīmē, ka šajā nozarē darbojas daudz uzņēmēju, kas izvairās no PVN maksāšanas. Ne visi augļu, ogu un dārzeņu ražotāji un tirgotāji, kas ir reģistrējušies Valsts ieņēmumu dienestā kā PVN maksātāji, to arī maksā.

LLU pētnieki, pamatojoties uz CSP Mājsaimniecību budžeta apsekojuma datiem un esošo normatīvo aktu normām, kā arī veicot nozares ekspertu aptauju, aprēķinot fiskālo ietekmi, ir secinājuši, ka patlaban Latvijai raksturīgo augļu, ogu un dārzeņu produkcijas tirgus daļa, kurai tiek piemērota PVN 21 % standartlikme, ir apmēram 30 līdz 40% no visiem mājsaimniecību patēriņa izdevumiem par augļiem, ogām un dārzeņiem.

* 1. **Samazinātās 5 % PVN likmes ieviešanas fiskālās ietekmes aprēķins**

Tā kā tikai 30 līdz 40 % no visiem Latvijai raksturīgiem augļiem, ogām un dārzeņiem, ko patērē mājsaimniecības, ir nopirkti un par tiem ir nomaksāta PVN standartlikme 21 %, valsts budžeta ieņēmumos vajadzētu iekasēt 8,7 līdz 11,8 milj. *euro*. Savukārt, ja par tiem tiktu nomaksāta samazinātā 5 % PVN likme, valsts budžeta ieņēmumos vajadzētu iekasēt 2,3 līdz 3,1 milj. *euro*. Šādā gadījumā veidotos negatīva fiskālā ietekme no 6,4 milj. *euro* (8,7 milj. *euro* – 2,3 milj. *euro*) līdz 8,7 milj. *euro* (11,8 milj. *euro* – 3,1 milj. *euro*) (sk. 2. attēlu).

1. attēls

**4,9**

*Datu avots: LLU pētnieku aprēķini*

Saskaņā ar LLU pētnieku pieņēmumiem, ieviešot iepriekšminētos ēnu ekonomikas mazināšanas pasākumus, kā arī Latvijai raksturīgajiem augļiem, ogām un dārzeņiem piemērojot 5 % samazināto PVN likmi, apmēram 20 % no nelegāli tirgotiem Latvijai raksturīgiem augļiem, ogām un dārzeņiem varētu nonākt legālajā tirdzniecībā, jo tiek paredzēts, ka daļa no augļu, ogu un dārzeņu tirgotājiem, kas patlaban darbojas ēnu ekonomikā, varētu pāriet legālajā tirdzniecībā. Tas nozīmē, ka šie tirgotāji varētu sākt godprātīgi maksāt gan PVN, gan arī darbaspēka nodokļus.

Ja legālā Latvijai raksturīgo augļu, ogu un dārzeņu tirdzniecība palielināsies par 20 %, tad to Latvijai raksturīgo augļu, ogu un dārzeņu īpatsvars, kuriem piemērots PVN, kopējos mājsaimniecību patēriņa izdevumos par augļiem, ogām un dārzeņiem varētu palielināties pat līdz 50–60 %. Tādējādi valsts budžets papildus varētu iegūt 1,5 milj. *euro*, un, Latvijai raksturīgiem augļiem, ogām un dārzeņiem piemērojot 5 % samazināto PVN likmi, fiskālā ietekme uz valsts budžetu veidotos vien 4,9 milj. *euro* (8,7 milj. *euro* – 3,8 milj. *euro*) līdz 7,2 milj. *euro* (11,8 milj. *euro* – 4,6 milj. *euro*) apmērā (sk. 2. attēlu).

Valsts budžetā neiegūtie PVN ieņēmumi 4,9 līdz 7,2 milj. *euro* apmērā būs patērētāju ieguvums. Paredzams, ka patērētāju ietaupītie finanšu līdzekļi valsts budžetā atgriezīsies, jo Latvijas iedzīvotāji ietaupītos līdzekļus, kas veidosies, pērkot produkciju ar samazinātu 5 % PVN likmi, iztērēs citiem pārtikas produktiem vai citām precēm un pakalpojumiem, par kuriem maksās PVN. Pēc LLU pētnieku aprēķiniem, valsts budžeta ieņēmumi šādā veidā varētu tikt papildināti par 1,0 līdz 1,5 milj. *euro*. Tādējādi valsts budžeta zaudējumi samazinātās 5 % PVN likmes ieviešanas rezultātā prognozējumi robežās no 3,9 līdz 5,7 milj. *euro*.

1. **PVN samazinātās 5 % likmes ieviešanas ietekme uz mājsaimniecībām un augļu, ogu un dārzeņu ražotājiem**
	1. **Ietekme uz mājsaimniecībām**

Apskatot samazinātās PVN likmes ietekmi, jāvērtē ne tikai fiskālā ietekme uz valsts budžetu, bet arī ietekme uz mājsaimniecībām, kas ir Latvijai raksturīgo augļu, ogu un dārzeņu gala patērētājas.

Patēriņa izdevumu sastāvs un struktūra raksturo iedzīvotāju materiālās labklājības līmeni, kādā dzīvo mājsaimniecības locekļi, un nosaka to preču un pakalpojumu apjomu, ko mājsaimniecība spēj iegādāties. Pēc CSP mājsaimniecību apsekojuma datiem, 2015.gadā vidēji visās mājsaimniecībās tādu pamatvajadzību kā pārtika, mājokļa uzturēšana un komunālie maksājumi, transports, veselības aprūpe, apģērbi un apavi nodrošināšanai tika tērēts vairāk nekā divas trešdaļas (68 %) no visiem patēriņa izdevumiem. Liels to izdevumu īpatsvars, kuri nepieciešami pamatvajadzību nodrošināšanai, norāda uz ekonomisko nevienlīdzību mājsaimniecībās. 2015.gadā mājsaimniecības visvairāk tērēja uzturam, kas veidoja 26,5 % no visiem patēriņa izdevumiem. CSP mājsaimniecību apsekojuma dati liecina, ka 2015.gadā viena ģimenes locekļa uzturam tika tērēti vidēji 84 *euro* mēnesī.

Mājsaimniecībām, kuru ienākumi ir vismazākie, to lielākā daļa ir jāatvēl izdevumiem par pārtiku. Pirmās kvintiļu grupas (trūcīgākās) mājsaimniecības tikai uzturam un mājokļa komunālajiem maksājumiem vien 2015.gadā tērēja pusi (53,4 %) no sava budžeta, bet piektās kvintiļu grupas (turīgākās) mājsaimniecības tikai trešo daļu – 34,1 %.

Tomēr, rēķinot absolūtos skaitļos, pirmās kvintiļu (trūcīgākās) mājsaimniecības pārtikai un bezalkoholiskajiem dzērieniem 2015.gadā vidēji uz vienu mājsaimniecības locekli tērēja 57,52 *euro* mēnesī, savukārt piektās kvintiļu (turīgākās) mājsaimniecības – 115,68 *euro*. Lai gan mazturīgākie iedzīvotāji pārtikai tērē proporcionāli vairāk nekā turīgākie iedzīvotāji, rēķinot absolūtos skaitļos, lielāku ieguvumu no samazinātās likmes pārtikas produktiem iegūtu tieši turīgākās mājsaimniecības. Tomēr RISEBA 2012.gada pētījumā jau ir apkopota vairāku citu valstu pētījumu analīze par PVN likmju ietekmi uz sociālo nevienlīdzību, vērtējot PVN progresivitāti un regresivitāti, un secināts, ka PVN pārtikas precēm ir regresīva rakstura nodoklis. Tas nozīmē, ka šis nodoklis veido lielāku finansiālo slogu mazāk nodrošinātajiem iedzīvotājiem nekā turīgākajiem iedzīvotājiem – sociāli mazāk nodrošināto iedzīvotāju grupām PVN par pārtiku veido lielāku īpatsvaru no ienākumiem nekā sociāli labāk nodrošināto iedzīvotāju grupā. Tādējādi tieši mazturīgākie iedzīvotāji līdz ar samazinātās 5 % PVN likmes ieviešanu panākto augļu, ogu un dārzeņu cenu samazinājumu izjutīs vairāk nekā turīgākie iedzīvotāji.

Viens no rādītājiem, kas dod zināmu priekšstatu par valsts sociālo politiku, ir Džini (angl. *Gini*) koeficients jeb Džini indekss. Tas atspoguļo ienākumu atšķirību starp dažādām iedzīvotāju sociālajām grupām un dod priekšstatu par konkrētās valsts iesaistīšanās pakāpi sociāli mazāk nodrošināto iedzīvotāju atbalstīšanā un līdzekļu pārdales procesos, piemēram, minimālās algas noteikšana, ienākumu nodokļu politika un dažāda veida sociālie pabalsti.

Džini indekss ļauj novērtēt, cik liela ir ienākumu atšķirība starp mājsaimniecībām ar vislielākajiem ienākumiem un mājsaimniecībām ar vismazākajiem ienākumiem. Latvija ir ceturtā valsts no visām ES valstīm, kur Džini indeksa vērtība[[11]](#footnote-11) ir diezgan augsta – 35,4. Tikai Lietuva, Rumānija un Bulgārija ir valstis, kurās Džini indeksa vērtība ir vēl augstāka nekā Latvijā. Tas nozīmē, ka Latvija ir viena no valstīm, kurā maznodrošināto iedzīvotāju ienākumi visvairāk atpaliek no vidējiem ienākumiem valstī un sociālās izlīdzināšanas un atbalsta mehānismi ir attīstīti visvājāk.

RISEBA 2012.gadā pētījumā norādīts, ka PVN samazinātās likmes piemērošana pārtikas produktiem citās ES valstīts bieži ir saistīta ar valsts sociālo politiku: valstis izvēlas samazināt šo nodokli, lai palielinātu pārtikas produktu pieejamību, īpaši finansiāli mazāk nodrošināto iedzīvotāju grupām. Jāpiemin, ka pastāv arī citi teorētiski efektīvāki instrumenti mazturīgo iedzīvotāju atbalstam, piemēram, ar iedzīvotāju ienākuma nodokli neapliekamā ienākuma palielināšana, darbaspēka nodokļu samazināšana, kā arī dažādu sociālo pabalstu palielināšana. Tomēr ne visi mazturīgie iedzīvotāji vēršas sociālajos dienestos pēc pabalstiem. Arī bezdarbnieks nejutīs nekādu ieguvumu no darbaspēka sloga samazināšanas. Turklāt šādi pasākumi atstātu nesalīdzināmi lielāku negatīvu ietekmi uz budžetu. Tā kā PVN tiešā veidā ietekmē preču gala cenu, ar PVN samazinātās likmes piemērošanu valstis parasti cenšas nodrošināt zemākas pārtikas produktu cenas veikalos, palielinot pārtikas pieejamību iedzīvotājiem.

* 1. **Samazinātās 5 % PVN likmes ieviešanas ietekme uz mazumtirdzniecības cenu samazināšanos**

LLU pētnieku aprēķini liecina, ka, samazinot PVN likmi no 21 līdz 5 % Latvijai raksturīgiem augļiem, ogām un dārzeņiem, ir gaidāms mazumtirdzniecības cenu samazinājums. Cenu samazinājums ir atkarīgs no augļu, ogu un dārzeņu produkcijas apjoma, kas tiek iegādāts, par to samaksājot PVN. Tiem tirgotājiem, kas patlaban izvairās no PVN nomaksas, produkcijas cena līdz ar PVN samazinātās likmes ieviešanu nesamazināsies. Gluži pretēji, ja šie tirgotāji legalizēs savu tirdzniecību un no pārdotās produkcijas ieņēmumiem maksās valstij PVN, viņu pārdotās produkcijas cena varētu nedaudz celties. Savukārt ražotājiem un tirgotājiem, kas šobrīd maksā PVN, produkcijas cenai vajadzētu samazināties. LLU pētnieku aprēķini rāda, ka vidējam cenu līmeņa samazinājumam vajadzētu būt ne mazākam kā robežās no 1,9 līdz 3,5%, ja vien 30 līdz 40 % no Latvijai raksturīgo augļu, ogu un dārzeņu produkcijas, kas tiek patērēta mājsaimniecībās, tiek iegādāta un par šo produkciju tiek nomaksāts PVN (sk. 3. attēlu).

1. attēls

*Datu avots: LLU pētnieku aprēķini*

Tomēr var spriest, ka Latvijai raksturīgo augļu, ogu un dārzeņu cenu samazinājums tirdzniecībā būs novērojams līdz ar lielāku legālo tirdzniecību. Tā kā tiek plānots, ka pēc 5 % samazinātās PVN likmes ieviešanas Latvijai raksturīgiem augļiem, ogām un dārzeņiem un pārējo pasākumu īstenošanas, ar kuriem paredzēts samazināt ēnu ekonomiku lauksaimniecības un pārtikas preču tirdzniecībā tirgos un ielu tirdzniecības vietās, legālā augļu, ogu un dārzeņu tirdzniecība palielināsies apmēram par 20 %, tad vidējais augļu, ogu un dārzeņu cenu samazinājums plānots pat līdz 6,7 %. Jānorāda, ka legāli strādājošo tirgotāju produkcijai cenām vajadzētu samazināties par 13,2%.

RISEBA 2012.gada pētījumā ir apkopoti PVN likmes samazināšanas rezultāti citās ES valstīs, un tie ir bijuši dažādi. Dažkārt cenas samazinātas tikai nedaudz, kā arī atsevišķos gadījumos novērots, ka pēc kāda laika cenu līmenis jau atkal pietuvojies tam cenu līmenim, kāds tas bija pirms PVN likmes samazināšanas. Tomēr dažkārt citu ES valstu pieredze un rezultāti apliecina, ka PVN samazināšana pilnībā atspoguļojas cenās. Tādēļ dažādu pētījumu neviennozīmīgie rezultāti ļauj uzskatīt, ka PVN likmju maiņas atspoguļošanās cenās ir atkarīga gan no konkrētās valsts specifikas, gan tām preču grupām, kuras skar PVN likmes maiņa.

Darba grupas dalībnieki vienojās, ka, ieviešot samazināto 5 % PVN likmi Latvijai raksturīgiem augļiem, ogām un dārzeņiem, mazumtirgotājiem būtu jāapņemas cenas samazināt par samazinātā nodokļa apmēru. Biedrības “Latvijas Pārtikas tirgotāju asociācija” un biedrības “Latvijas Tirgotāju asociācija” biedri ir gatavi parakstīt vienošanos par to, ka Latvijai raksturīgo augļu, ogu un dārzeņu cenas tiks samazinātas. Tādējādi tiks nodrošināts, ka augļu, ogu un dārzeņu cenas mazumtirdzniecībā samazināsies un tie kļūs vairāk pieejami mazturīgākiem Latvijas iedzīvotājiem.

* 1. **PVN samazināšanas ietekme uz ražotāju konkurētspējas uzlabošanu**

RISEBA 2012.gadā veiktajā pētījumā ir konstatēts, ka PVN likmes samazināšana var ietekmēt ne tikai ēnu ekonomikas īpatsvaru vien. Pētījumā norādīts, ka PVN likmes samazināšana var mazināt ēnu ekonomikas kropļojošo ietekmi uz cenām un uzlabot legāli strādājošo uzņēmēju konkurētspēju. Turklāt, jo lielāks ir ēnu ekonomikas īpatsvars nozarē, jo lielāka būs šī pozitīvā ietekme. Produkcijai, par kuru nodokļi netiek maksāti vai tiek samaksāti tikai daļēji, veidojas konkurētspējas priekšrocības. Savukārt tas negatīvi ietekmē legāli strādājošos komersantus un uzņēmējus. No šāda viedokļa RISEBA 2012.gada pētījumā konstatēts, ka PVN samazināšana ļaus nozīmīgi palielināt legāli strādājošo uzņēmumu konkurētspēju salīdzinājumā ar ēnu ekonomikā strādājošajiem.

Pēc samazinātās 5 % PVN likmes ieviešanas varētu novērot konkurētspējas samazināšanos:

* mazajiem tirgotājiem, kas nav deklarējušies Valsts ieņēmumu dienestā kā PVN maksātāji. Pārsvarā tās ir Latvijas saimniecības, kas pašas tirgo savu saražoto produkciju. PVN samazināšana šīs grupas konkurētspēju ietekmēs negatīvi, jo samazināsies konkurējošās produkcijas cena, bet šo saimniecību ražošanas izmaksas nemainīsies;
* uzņēmējiem, kas tirdzniecībā gūtos ieņēmumus neatspoguļo grāmatvedības uzskaitē, kā arī izvairās no PVN nomaksas. Šie ir ēnu ekonomikas sektorā strādājošie uzņēmumi, kas izvairās no PVN nomaksas.

Saskaņā ar Pievienotās vērtības nodokļa likuma nosacījumiem preču piegāde ir notikusi, ja preces ir nosūtītas vai atlīdzība par preču piegādi saņemta pirms preču nosūtīšanas. Tas nozīmē, ka par nosūtītajām precēm aprēķinātais PVN ir jāiekļauj nodokļa deklarācijā un jānomaksā vienā taksācijas periodā, kaut gan samaksa par precēm, iespējams, tiek saņemta ar laika nobīdi pat līdz trijiem mēnešiem. Tāpēc ražotājam nodokļa nomaksāšana budžetā ir jāfinansē no saviem līdzekļiem un tai novirzītie naudas līdzekļi tiek izņemti no aprites. Ja PVN likme Latvijai raksturīgiem augļiem, ogām un dārzeņiem tiks samazināta līdz 5 %, tad Latvijas augļu, ogu un dārzeņu ražotājiem tiks iesaldēti ievērojami mazāki finanšu līdzekļu resursi. Tādējādi PVN samazināšana palielinās legāli strādājošo PVN maksātāju konkurētspēju.

Vietējie augļu, ogu un dārzeņu audzētāji salīdzinājumā ar citu valstu augļu, ogu un dārzeņu audzētājiem nav konkurētspējīgi. Ja preču saņēmējs ir citas ES dalībvalsts reģistrēts nodokļa maksātājs, tad, izpildoties likumos definētiem nosacījumiem, piegādātājam ir tiesības šai preču piegādei piemērot PVN 0 procentu likmi. Savukārt, iepērkot produkciju no Latvijas augļu, ogu un dārzeņu ražotāja, kas Valsts ieņēmumu dienestā ir reģistrējies kā PVN maksātājs, par produkciju ir jāsamaksā pilna summa ar PVN. Kaut arī var pieprasīt pārmaksāto PVN summu atmaksu no valsts budžeta, tas notiek ar laika nobīdi un prasa papildu apgrozāmos līdzekļus. Tādējādi pārtikas produkcijas ražotājam izdevīgāk ir izejvielas iegādāties no citas ES valsts.

Ieviešot samazināto 5 % PVN likmi Latvijai raksturīgiem augļiem, ogām un dārzeņiem, pārstrādes uzņēmēji būs vairāk ieinteresēti iepirkt vietējos augļus, ogas un dārzeņus no Latvijas audzētājiem. Tātad ir sagaidāms Latvijā audzēto augļu, ogu un dārzeņu īpatsvara pieaugums mazumtirdzniecības tīklos.

Jebkuras valsts nodokļu administrēšanas institūcijām ir uzdevums panākt godīgu nodokļu iekasēšanu un ieviest administrēšanas sistēmu, kas veicinātu nodokļu disciplīnas ievērošanu un nesamazinātu godīgu tirgus dalībnieku konkurētspēju. PVN administrēšanas sistēma Latvijā un arī citās valstīs tiek izmantota, iesaistot PVN maksāšanas shēmā fiktīvus starpniekuzņēmumus. Šajos gadījumos rodas negodīga konkurence, jo krāpniecisko darījumu īstenošanai izveidotais uzņēmums var piedāvāt zemākas preču cenas, nekā to varētu uzņēmumi, kas PVN godīgi nomaksā budžetā. Tas ļauj nepamatoti samazināt cenas, no tirgus izspiežot godīgos uzņēmējus, un pat epizodiska šādas shēmas piemērošana var ļoti negatīvi ietekmēt pašmāju ražotājus pārtikas sektorā, jo pārtikas rūpniecībā ir salīdzinoši maza peļņas norma. PVN izkrāpšana sevišķi negatīvas sekas izraisa tajos pārtikas sektoros, kur produkcijai ir īss realizācijas laiks. Ražotāji un tirgotāji, kas piedāvā produkciju ar īsu realizācijas laiku, nevar elastīgi reaģēt uz tirgus svārstībām, jo nevar ilgstoši produkciju uzglabāt, sagaidot labvēlīgu situāciju tirgū.

Ir vairākas iespējas, kā palielināt vietējo legāli strādājošo ražotāju konkurētspēju gadījumos ar PVN izkrāpšanas shēmām. Viena no iespējām ir samazinātās PVN likmes piemērošana, īpaši produktiem ar īsu realizācijas laiku, kā to ir izdarījusi Ungārija. Samazinātās PVN likmes piemērošana vājina motivāciju veidot krāpnieciskas shēmas un nepamatoti samazināt cenas. Samazinātās PVN 5 % likmes ieviešana augļiem, ogām un dārzeņiem mazinās iepriekš analizēto krāpniecisko shēmu veidošanas risku`.

* 1. **Samazinātās 5 % PVN likmes ieviešanas ietekme uz augļu, ogu un dārzeņu patēriņa izmaiņām**

Patēriņa palielinājums ir saistīts ar cenu izmaiņām konkrētām precēm, jo, samazinoties cenām, varētu palielināties patēriņš. Turklāt, jo lielāks ir cenu samazinājums, jo lielāka ir pozitīvā ietekme uz patēriņu. Tomēr dārzeņi, augļi, ogas un kartupeļi no patēriņa viedokļa ir diezgan neelastīgas preces: vidējai cenai samazinoties par 1 %, vidējais patēriņš palielināsies mazāk nekā 1 %.

LLU pētnieku aprēķini liecina, ka, cenai samazinoties no 1,9 līdz 3,5%, svaigo augļu vidējais patēriņš varētu palielināties no 1,2 līdz 2,3%, bet svaigo dārzeņu vidējais patēriņš – no 1,2 līdz 2,1 %.

Tādējādi ir sagaidāms augļu, ogu un dārzeņu produkcijas apjoma patēriņa pieaugums mazumtirdzniecībā. Tomēr produkcijas apjoma palielinājums nebūs proporcionāls visiem uzņēmumiem. Realizācijas apjoms palielināsies tieši ražotājiem, kuru uzņēmējdarbība šobrīd ir godprātīga. LLU pētnieki ir aprēķinājuši, ka legāli strādājošo uzņēmējus saražotās produkcijas realizācijas apjoms mazumtirdzniecībā varētu pieaugt līdz pat 8–8,6 %.

Dārzeņu, augļu un ogu patēriņam ir ietekme uz sabiedrības veselības rādītājiem. Nepietiekami uzņemot augļus un dārzeņus ikdienas uzturā, cilvēkam var tikt veicināta liekā svara un aptaukošanās attīstība, kas ilgtermiņā veicina hronisku neinfekcijas slimību attīstību. Atbilstoši Pasaules Veselības organizācijas 2013.gada pārskatam, augļu un dārzeņu lietošana uzturā būtiski samazina risku saslimt ar neinfekcijas slimībām, tostarp sirds un asinsvadu slimībām un atsevišķiem ļaundabīgajiem audzējiem.[[12]](#footnote-12)

**Kopsavilkums**

1. Latvija ir viena no piecām ES valstīm, kurā netiek piemērotas samazinātās PVN likmes pārtikas produktiem. Ieviešot samazināto 5 % PVN likmi atsevišķiem augļiem, ogām un dārzeņiem, Latvija būtu viena no 24 ES valstīm un pirmā starp Baltijas valstīm, kas ieviesusi samazināto PVN likmi noteiktiem pārtikas produktiem.
2. Ungārija, Rumānija un Slovākija salīdzinoši nesen ir ieviesušas samazinātās likmes vairākiem pārtikas produktiem. Šo valstu pozitīvā pieredze PVN samazināto likmju ieviešanā ir bijis pamats tam, ka gan Rumānija, gan Ungārija no 2015.gada ir paplašinājušas samazināto PVN likmju piemērošanu pārtikas produktiem.
3. PVN likmes samazināšana ir īpaši ieteicama nozarēs, kurās ir liela ēnu ekonomika, un *Eurostat* datu izvērtējums liecina, ka augļu, ogu un dārzeņu tirdzniecībā varētu būt ļoti liels ēnu ekonomikas īpatsvars. *Eurostat* dati sniedz informāciju par to, ka citas ES valstis norāda krietni lielākas eksporta datu vērtības, nekā Latvija norāda importa datu vērtības. Piemēram, Latvijā importēto zemeņu un tomātu kopējā vērtība, kas nesakrīt starp citu valstu norādītajām eksporta vērtībām, no 2015.gada līdz 2016.gadam veidoja 12,4 milj. *euro*.
4. Pašlaik izteikti liels cenu kropļošanas risks pastāv augļu, ogu un dārzeņu nozarē, jo šajā nozarē darbojas liels mazo tirgotāju skaits, kuri augļu, ogu un dārzeņu produkciju tirgo dažādos tirgos, tirdziņos un ielu tirdzniecības vietās, izvairoties no PVN maksāšanas. Tādējādi šie tirgotāji ir konkurētspējīgāki salīdzinājumā ar augļu, ogu un dārzeņu ražotājiem, kas godprātīgi darbojas legālajā tirdzniecībā. Samazinot PVN likmi līdz 5 %, legālo tirgotāju konkurētspēja būtiski palielinātos.
5. Vietējie augļu, ogu un dārzeņu audzētāji salīdzinājumā ar citu valstu augļu, ogu un dārzeņu audzētājiem nav konkurētspējīgi. Ja preču saņēmējs ir citas ES dalībvalsts reģistrēts nodokļa maksātājs, tad, izpildoties likumos definētiem nosacījumiem, piegādātājam ir tiesības šai preču piegādei piemērot PVN 0 procentu likmi. Savukārt, iepērkot produkciju no Latvijas augļu, ogu un dārzeņu ražotāja, kas Valsts ieņēmumu dienestā ir reģistrējies kā PVN maksātājs, par produkciju ir jāsamaksā pilna summa ar PVN. Kaut arī šo summu kā priekšnodokli var atgūt, tas notiek ar laika nobīdi un prasa papildu apgrozāmos līdzekļus.
6. Paredzams, ka līdz ar samazinātās PVN likmes ieviešanu lauksaimniecības produktu pārstrādātāji būs ieinteresēti vairāk iegādāties Latvijas augļus, ogas un dārzeņus, jo neveidosies tik lielas cenu atšķirības, iepērkot šo produkciju no Latvijas ražotāja ar 5 % PVN likmi vai iepērkot šo pašu produkciju no kādas citas ES valsts augļu, ogu vai dārzeņu ražotāja ar 0 % PVN likmi. Tādējādi ir paredzams, ka palielināsies vietējās produkcijas īpatsvars pārtikas ražošanā.
7. PVN pārtikas precēm ir regresīva rakstura nodoklis. Tas nozīmē, ka šis nodoklis veido lielāku finansiālo slogu mazāk nodrošinātajiem iedzīvotājiem. Tādējādi PVN samazināšana ir viens no valsts instrumentiem, ar kuru kaut nedaudz ir iespējams finansiāli atbalstīt mazturīgos iedzīvotājus.
8. Pastāv arī citi teorētiski efektīvāki instrumenti mazturīgo iedzīvotāju atbalstam, piemēram, ar iedzīvotāju ienākuma nodokli neapliekamā ienākuma palielināšana, darbaspēka nodokļu samazināšana, kā arī dažādu sociālo pabalstu palielināšana. Tomēr ne visi mazturīgie iedzīvotāji vēršas sociālajos dienestos pēc pabalstiem. Arī bezdarbnieks nejutīs nekādu ieguvumu no darbaspēka sloga samazināšanas. Turklāt šādi pasākumi atstātu nesalīdzināmi lielāku negatīvu ietekmi uz budžetu. Savukārt PVN likmes samazināšana Latvijai raksturīgiem augļiem, ogām un dārzeņiem, labvēlīgi ietekmētu visus maznodrošinātos, kas tos iegādāsies.

**Secinājumi**

1. Samazinot PVN likmi līdz 5 % Latvijai raksturīgiem augļiem, ogām un dārzeņiem, būs iespējams panākt pozitīvāko efektu, ievērojami mazinot uzņēmēju darbošanos ēnu ekonomikā un palielināt legālajā tirgū darbojošos komersantu konkurētspēju.
2. Patlaban Latvijai raksturīgo augļu, ogu un dārzeņu produkcijas tirgus daļa, kurai tiek piemērota PVN 21 % standartlikme, ir apmēram 30 līdz 40 %.
3. Samazinot PVN likmi Latvijā raksturīgiem augļiem, ogām un dārzeņiem līdz 5 %, legālā augļu, ogu un dārzeņu tirdzniecība palielināsies par 20 %.
4. Valsts budžeta ieņēmumi varētu samazināties ne vairāk kā par 3,9 līdz 5,7 milj. *euro*.
5. Vidēji Latvijai raksturīgo augļu, ogu un dārzeņu cenas varētu samazināties par 1,9 līdz 3,5 %, tomēr, tā kā ir paredzams, ka legālā augļu, ogu un dārzeņu tirdzniecība palielināsies par 20 %, vidējais augļu, ogu un dārzeņu cenu samazinājums varētu sasniegt pat 6,7 %. Legāli strādājošo tirgotāju produkcijai cenas samazināsies par 13,2%.
6. Augļu, ogu un dārzeņu cenai samazinoties no 1,9 līdz 3,5 %, vidējais patēriņš varētu palielināties no 1,2 līdz 2,3 %. Legāli strādājošo lauksaimnieku saražotās produkcijas realizācijas apjoms varētu pieaugt par 8 līdz 8,6%.

**Priekšlikumi**

1. Latvijai raksturīgiem augļiem, ogām un dārzeņiem PVN likmi samazināt no 21 līdz 5 %, jo tikai tad nozarē būs iespējams panākt pozitīvāko un lielāko efektu, lai novērstu uzņēmēju darbošanos nelegālajā ekonomikā, kā arī veicinātu legālajā tirgū darbojošos augļu, ogu un dārzeņu ražotāju konkurētspēju.
2. Vienoties ar Latvijas mazumtirgotājiem par to, ka pārtikas precēm, kurām PVN likme tiks samazināta līdz 5 %, cenas mazumtirdzniecībā tiks samazinātas.
3. Ieviešot samazināto PVN likmi Latvijai raksturīgiem augļiem, ogām un dārzeņiem, paralēli jāīsteno Ekonomikas ministrijas izveidotās darba grupas ieteiktie pasākumi, ar kuriem paredzēts samazināt ēnu ekonomiku lauksaimniecības un pārtikas preču tirdzniecībā tirgos un ielu tirdzniecības vietās.

Karlapa 67027121

Agrita.Karlapa@zm.gov.lv

Štromberga 67027216

Inese.Stromberga@zm.gov.lv

Pielikums

**Latvijai raksturīgo augļu, ogu un dārzeņu saraksts, kuriem būtu jāievieš samazinātā 5 % PVN likme**

|  |  |
| --- | --- |
| **Kombinētās nomenklatūras 2017, kods** | **Latvijai raksturīgi augļi, ogas un dārzeņi** |
| 08061090 | tikai Korintes |
|  | Āboli |
| 08081010 | sidra āboli bez taras no 16.septembra līdz 15.decembrim |
| 08081080 | citādi |
|  | Bumbieri |
| 08083010 | vīna bumbieri bez taras no 1.augusta līdz 31.decembrim |
| 08083090 | citādi |
| 08084000 | Cidonijas, tai skaitā krūmcidonijas |
|  | Ķirši: |
| 08092100 | skābie ķirši |
| 08092900 | citādi |
|  | Plūmes: |
| 08094005 | plūmes |
| 08094090 | ērkšķu plūmes |
| 08101000 | Zemenes |
|  | Avenes, kazenes un kazeņavenes: |
| 08102010 | avenes |
| 08102090 | citādas, tikai kazenes un kazeņavenes |
|  | Upenes, baltās vai sarkanās jāņogas un ērkšķogas: |
| 08103010 | upenes |
| 08103030 | sarkanās jāņogas |
| 08103090 | citādas |
|  | Mellenes, brūklenes un citas melleņu ģints ogas: |
| 08105010 | brūklenes |
| 08104030 | mellenes |
| 08104050 | lielogu dzērvenes un krūmmellenes |
| 08104090 | citādas |
| 08109075 | Citādi, tikai aronijas, smiltsērkšķu ogas, plūškoka ogas, pīlādžu ogas, sausserža ogas, citronliānas ogas, irbenes ogas, lācenes, meža zemenes |
|  | Kartupeļi  |
| 07011000 | sēklas kartupeļi |
| 07019010 | cietes ražošanai |
| 07019050 | jaunie, no 1.janvāra līdz 30.jūnijam |
| 07019090 | citādi |
| 07020000 | Tomāti  |
|  | Sīpoli, un šalotes |
| 07031011 | dēstiem |
| 07031019 | citādi |
| 07031090 | šalotes |
| 07032000 | Ķiploki  |
| 07039000 | Puravi un citi sīpolu dārzeņi  |
|  | Kāposti  |
| 07041000 | ziedkāposti un brokoļi |
| 07042000 | Briseles kāposti (rožu kāposti) |
| 07049010 | baltie galviņkāposti un sarkanie galviņkāposti |
| 07049090 | citādi |
|  | Dārza salāti un cigoriņi |
| 07051100 | galviņsalāti |
| 07051900 | citādi |
| 07052100 | lapu cigoriņi |
| 07052900 | citādi |
|  | Burkāni, galda rāceņi un kāļi, galda bietes, auzu saknes (puravlapu plostbārži), sakņu selerijas, redīsi un tamlīdzīgi sakņu dārzeņi |
| 07061000 | burkāni un galda rāceņi un kāļi |
| 07069010 | sakņu selerijas |
| 07069030 | mārrutki |
| 07069090 | citādi, tai skaitā topinambūri, melnie rutki, turnepši, sakņu pētersīļi, bietes, redīsi un tamlīdzīgi sakņu dārzeņi |
| 07070005 | Gurķi  |
|  | Pākšu dārzeņi, nelobīti  |
| 07081000 | zirņi, tikai nelobīti |
| 07082000 | pupiņas, tikai nelobītas |
| 07089000 | citādi pākšu dārzeņi, tikai nelobīti |
| 07094000 | Selerijas, izņemot sakņu selerijas  |
| 07097000 | Spināti, Jaunzēlandes spināti un dārza balodenes  |
| 07099290 | Citādi, tikai rabarberi |
|  | Ķirbji, kabači un pudeļveida ķirbji |
| 07099310 | kabači |
| 07099390 | citādi |
| 07099910 | Salātu dārzeņi, izņemot dārza salātus un cigoriņus |
| 07099920 | Mangoldi jeb lapu bietes |
| 07099950 | Fenhelis |
| 07099960 | Cukurkukurūza |
| 07099990 | Citādi, tikai pētersīļi lapu, dekoratīvie pētersīļi, sīpolloki, ķiploku loki, baziliks, dilles, piparmētras, kinza, visa veida zaļumi (bietīšu lapas, rukola, zirņu dīgsti) |

\* Samazinātā PVN likme jānosaka svaigiem augļiem, ogām un dārzeņiem, tostarp mazgāti, mizoti, griezti un fasēti, bet, kuriem nav veikta termiska apstrāde un citi apstrādes veidi, piemēram, saldēšana, sālīšana, kaltēšana.

1. Žurnāls “Bilances Juridiskie Padomi” Nr. 11 (41), 2016. gada novembris, pieejams <http://www.sorainen.com/UserFiles/File/Publications/article.The-EU-experience-in-VAT-fraud-combating.2016-11-04.lat.bilances-juridiskie-padomi.sabinev-dacee.pdf> [↑](#footnote-ref-1)
2. <https://spectator.sme.sk/c/20061036/vat-to-be-reduced-on-some-foods.html> un <https://spectator.sme.sk/c/20070826/lower-vat-reduces-prices-on-some-food.html> [↑](#footnote-ref-2)
3. <http://www.agroberichtenbuitenland.nl/roemenie/wp-content/uploads/sites/22/2015/08/imgm5jzoxif.pdf> [↑](#footnote-ref-3)
4. <http://blog.euromonitor.com/2016/02/vat-reduction-romania-retailing.html> [↑](#footnote-ref-4)
5. Kozlinskis V., Pilvere I., Nipers A. (2012) *Samazinātās PVN likmes piemērošanas pārtikas produktu grupām ietekme Latvijas tautsaimniecībā.* Rīgas Starptautiskā Ekonomikas un biznesa administrācijas augstskola. [↑](#footnote-ref-5)
6. Putniņš T., Sauka A. (2016) *Shadow economy index form the Baltic cauntries 2009-2015*. Stockholm School of Economics in Riga. [↑](#footnote-ref-6)
7. Schneider F. (*Size and Development of the Shadow Economy of 31 European and 5 other OECD Countries from 2003 to 2015: Different Developments*. 2015 [↑](#footnote-ref-7)
8. http://ec.europa.eu/eurostat/data/database [↑](#footnote-ref-8)
9. *Mājsaimniecību patēriņa tendences Latvijā 2015.gad*ā. CSP, 2016 [↑](#footnote-ref-9)
10. Datu avots: CSP Mājsaimniecību budžetu apsekojums, 2015. [↑](#footnote-ref-10)
11. *Eurostat* datubāzes dati par 2015.gadu [↑](#footnote-ref-11)
12. http://www.who.int/elena/titles/fruit\_vegetables\_ncds/en/ [↑](#footnote-ref-12)